2008R0259 — DA — 29.04.2011 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 259/2008

af 18. marts 2008

om gennemførelsesbestemmelser til Rådets forordning (EF) nr. 1290/2005 for så vidt angår offentliggørelsen af oplysninger om modtagerne af midler fra Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 1290/2005 af 21. juni 2005 om finansiering af den fælles landbrugspolitik ( 1 ), særlig artikel 42, nr. 8b, efter høring af Den Europæiske Tilsynsførende for Databeskyttelse, og ud fra følgende betragtninger: (1) Ifølge artikel 44a i forordning (EF) nr. 1290/2005 skal medlemsstaterne sørge for årlig efterfølgende offentliggørelse af oplysninger om modtagerne af midler fra Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), i det følgende benævnt »fonde«, og de beløb, som hver modtager har modtaget fra hver af disse fonde. (2) Formålet med offentliggørelsen, der bør være i overensstemmelse med de oplysninger, som findes i betalingsorganernes regnskabsbøger og registre, og som kun bør vedrøre betalinger modtaget i det foregående regnskabsår, er at øge gennemsigtigheden vedrørende anvendelsen af fondene og sikre en forsvarlig forvaltning. For at opfylde disse målsætninger bør oplysningerne til offentligheden være klare, harmoniserede og let tilgængelige og foreligge senest ved fristen 30. april. Hvad angår ELFUL's udgifter, der er afholdt mellem 1. januar og 15. oktober 2007, bør der fastsættes en særlig dato for offentliggørelsen. (3) Til dette formål bør der fastsættes minimumskrav til indholdet af offentliggørelsen. Disse krav bør ikke være mere vidtgående, end det er nødvendigt i et demokratisk samfund, for at de pågældende målsætninger kan opfyldes. (4) Oplysningerne bør offentliggøres på internettet i form af et søgeværktøj, som kan sikre, at den brede offentlighed vil være i stand til at holde sig underrettet. Søgeværktøjet bør gøre det muligt at søge på grundlag af visse kriterier, og resultaterne af søgningen bør præsenteres i en let tilgængelig form. (5) Oplysningerne om modtagerne bør offentliggøres hurtigst muligt efter regnskabsårets afslutning for at sikre gennemsigtigheden for offentligheden. Samtidig bør medlemsstaterne have tilstrækkelig tid til at foretage det nødvendige forarbejde. Da gennemsigtighedsmålsætningen ikke kræver, at oplysningerne forbliver til rådighed ubegrænset, bør der fastsættes en rimelig tidsperiode, hvori de offentliggjorte oplysninger er tilgængelige. (6) Formålet med at gøre disse oplysninger tilgængelige for offentligheden er at skabe større åbenhed vedrørende anvendelsen af Fællesskabets midler inden for den fælles landbrugspolitik, forbedre den forsvarlige økonomiske forvaltning af disse midler og især forstærke kontrollen af midlernes anvendelse. Da de tilstræbte mål er af allerstørste betydning, er det under hensyn til proportionalitetsprincippet og kravet om beskyttelse af personoplysninger berettiget at fastsætte, at al relevant information skal offentliggøres over for den brede offentlighed, da det ikke er mere end, hvad der kræves i et demokratisk samfund til forebyggelse af uregelmæssigheder. (7) For at databeskyttelseskravene kan opfyldes, bør modtagerne af fondsmidler underrettes om offentliggørelsen af deres data, inden offentliggørelsen finder sted. Modtagerne bør informeres gennem støtteansøgningsformularerne, eller når dataene indhentes på anden vis. Modtagerne bør endvidere underrettes om deres rettigheder i henhold til Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger ( 2 ) og om de procedurer, der gælder for udøvelsen af disse rettigheder. Hvad angår udgifter afholdt i regnskabsårene 2007 og 2008, bør modtagerne, for så vidt som det ikke er muligt at informere dem på tidspunktet for indhentningen af personoplysninger, stadig holdes underrettet inden for en rimelig tidsfrist, inden offentliggørelse faktisk finder sted. (8) Af hensyn til gennemsigtigheden bør modtagerne af fondsmidler også underrettes om, at deres personoplysninger af hensyn til Fællesskabets finansielle interesser kan behandles af Fællesskabets og medlemsstaternes revisions- og efterforskningsinstanser. Denne oplysning bør gives på samme tidspunkt som oplysningen om offentliggørelsen og om privatpersoners rettigheder. (9) For at lette offentlighedens adgang til de offentliggjorte data bør Kommissionen sørge for, at Fællesskabet har et netsted med links til medlemsstaternes netsteder, hvor oplysningerne findes. På grund af de forskellige organisatoriske strukturer i medlemsstaterne bør disse selv bestemme, hvilken instans der skal have ansvaret for at etablere og vedligeholde deres netsted og offentliggøre dataene. (10) Da artikel 2 i forordning (EF) nr. 1437/2007 fastsætter, at artikel 44a i forordning (EF) nr. 1290/2005, der blev indsat ved forordning (EF) nr. 1437/2007, anvendes for EGFL's udgifter, der afholdes fra den 16. oktober 2007, og for ELFUL's udgifter, der afholdes fra den 1. januar 2007, er det nødvendigt, at gennemførelsesbestemmelserne også anvendes for samme tidsperiode. (11) Foranstaltningerne i denne forordning er i overensstemmelse med udtalelse fra Komitéen for Landbrugsfondene — ud fra følgende betragtninger: UDSTEDT FØLGENDE FORORDNING:







Artikel 1

Offentliggørelsens indhold

►M1 1. Den offentliggørelse, der omhandles i artikel 44a i forordning (EF) nr. 1290/2005, skal indeholde følgende oplysninger om modtagere, der er juridiske personer: ◄

▼M1 —————

▼M1

b) det fulde navn, der er registreret, når modtageren har status som selvstændig juridisk person i henhold til lovgivningen i den berørte medlemsstat

c) det fulde navn på den registrerede eller på anden måde officielt anerkendte sammenslutning, når modtageren er en sammenslutning af juridiske personer uden egen status som juridisk person

▼B

d) den kommune, hvor modtageren har hjemsted eller er registreret, og i givet fald postnummer eller del deraf, som identificerer kommunen

e) for Den Europæiske Garantifond for Landbruget, i det følgende benævnt »EGFL«, beløbet for de direkte betalinger som defineret i artikel 2, litra d), i forordning (EF) nr. 1782/2003, som hver enkelt modtager har modtaget i det pågældende regnskabsår

f) for EGFL beløbet for andre betalinger end de i litra e) omhandlede, som hver enkelt modtager har modtaget i det pågældende regnskabsår

g) for Den Europæiske Landbrugsfond for Udvikling af Landdistrikterne, i det følgende benævnt »ELFUL«, det samlede beløb for de offentlige midler, som hver enkelt modtager har modtaget i det pågældende regnskabsår, både Fællesskabets og det nationale bidrag

h) summen af de i litra e), f) og g) omhandlede beløb, som hver enkelt modtager har modtaget i det pågældende regnskabsår

i) valutaen for ovennævnte beløb.

▼M1

2. Når det gælder juridiske personer, kan medlemsstaterne offentliggøre mere detaljerede oplysninger end dem, der er fastsat i stk. 1.

▼B

Artikel 2

Offentliggørelsens form

Oplysninger omhandlet i artikel 1 offentliggøres på et enkelt netsted for hver medlemsstat gennem et søgeværktøj, der giver brugerne mulighed for at søge efter modtagerne på navn, kommune, modtaget beløb, jf. artikel 1, litra e), f), g) og h), eller en kombination heraf, og at uddrage alle tilsvarende oplysninger som et enkelt datasæt.

Artikel 3

Dato for offentliggørelsen

1. De i artikel 1 omhandlede oplysninger offentliggøres senest den 30. april hvert år for det foregående regnskabsår.

2. For ELFUL's udgifter, der er afholdt mellem 1. januar og 15. oktober 2007, offentliggøres oplysningerne senest den 30. september 2008, såfremt ELFUL har godtgjort den pågældende medlemsstats udgifter senest denne dato. Ellers offentliggøres oplysningerne sammen med oplysningerne for regnskabsåret 2008.

3. Oplysningerne skal findes på netstedet i to år efter datoen for den oprindelige offentliggørelse.

Artikel 4

Oplysninger til modtagerne

1. Medlemsstaterne underretter modtagerne om, at deres oplysninger vil blive offentliggjort i henhold til forordning (EF) nr. 1290/2005 og nærværende forordning, og at de kan behandles af Fællesskabets og medlemsstaternes revisions- og efterforskningsinstanser for at beskytte Fællesskabet finansielle interesser.

2. For personoplysningernes vedkommende skal de i stk. 1 omhandlede oplysninger være i overensstemmelse med kravene i direktiv 95/46/EF, og modtagerne skal underrettes om deres rettigheder som registrerede under dette direktiv og om, hvorledes de skal gøre disse rettigheder gældende.

3. De i stk. 1 og 2 omhandlede oplysninger skal meddeles til modtagerne i formularerne til ansøgning om midler fra EGFL og ELFUL eller på det tidspunkt, hvor dataene indsamles.

Uanset første afsnit skal oplysningerne om dataene vedrørende betalinger modtaget i regnskabsårene 2007 og 2008 meddeles mindst fire uger inden datoen for deres offentliggørelse.

Artikel 5

Samarbejdet mellem Kommissionen og medlemsstaterne

1. Kommissionen etablerer og vedligeholder et fællesskabsnetsted under sit hovednetsted med links til medlemsstaternes netsteder. Kommissionen skal ajourføre internetlinkene efter de oplysninger, som medlemsstaterne fremsender.

2. Medlemsstaterne sender internetadressen på deres netsted til Kommissionen, så snart det er oprettet, samt alle senere ændringer deraf, som måtte have indvirkning på adgangen fra fællesskabsnetstedet til disse netsteder.

3. Medlemsstaterne udpeger en instans, der skal varetage etableringen og vedligeholdelsen af det i artikel 2 omhandlede netsted. De giver Kommissionen meddelelse om instansens navn og adresse.

Artikel 6

Ikrafttræden og anvendelse

Denne forordning træder i kraft på dagen for offentliggørelsen i Den Europæiske Unions Tidende.

Den anvendes for EGFL's udgifter, der afholdes fra den 16. oktober 2007, og for ELFUL's udgifter, der afholdes fra den 1. januar 2007.

Denne forordning er bindende i alle enkeltheder og gælder umiddelbart i hver medlemsstat.